NEUVOSTON PÄÄTÖS,

tehty 25 päivänä syyskuuta 2008,

Euroopan investointipankin alaisuuteen perustetun investointikehyskomitean työjärjestyksen vahvistamisesta

(2008/762/EY)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen vuosia 2008–2013 koskevaan monivuotiseen rahoituskehykseen perustuvan yhteisön avun rahoituksesta AKT–EY-kumppanuussopimuksen mukaisesti sekä rahoitustuen myöntämisestä EY:n perustamissopimuksen neljännessä osassa tarkoitetuille merentakaisille maille ja alueille (1), ja erityisesti sen 9 artiklan 2 kohdan,

ottaa huomioon kymmenennen Euroopan kehitysrahaston täytäntöönpanosta AKT–EY-kumppanuussopimuksen mukaisesti 14 päivänä toukokuuta 2007 annetun neuvoston asetuksen (EY) N:o 617/2007 (2) ja erityisesti sen 13 artiklan 1 kohdan,

ottaa huomioon Euroopan investointipankin ehdotuksen,

ottaa huomioon komission lausunnon,

ON PÄÄTTÄNYT SEURAAVAA:

1 artikla

Vahvistetaan Euroopan investointipankin alaisuuteen perustetun investointikehyskomitean työjärjestys sellaisena kuin se on tämän päätöksen liitteenä.

2 artikla

Tämä päätös tulee voimaan päivänä, jona se julkaistaan Euroopan unionin virallisessa lehdessä.

(1) EUVL L 247, 9.9.2006, s. 32.

(2) EUVL L 152, 13.6.2007, s. 1.

LIITE

EUROOPAN INVESTOINTIPANKIN ALAISUUTEEN PERUSTETUN INVESTOINTIKEHYSKOMITEAN TYÖJÄRJESTYS

1 artikla

1. Investointikehyskomitea, jäljempänä ’komitea’, muodostuu yhdestä kunkin jäsenvaltion edustajasta ja yhdestä Euroopan yhteisöjen komission, jäljempänä ’komissio’, edustajasta. Ainoastaan jäsenvaltioiden nimeämät investointikehyskomitean jäsenet tai näiden varaedustajat voivat äänestää.

2. Komitean puheenjohtaja ja varapuheenjohtaja valitaan jäsenvaltioiden nimeämien komitean jäsenten keskuudesta kahdeksi vuodeksi. Valinta suoritetaan komitean ensimmäisen kokouksen alussa salaisella äänestyksellä. Puheenjohtaja valitaan ehdokkaista määräenemmistöllä 3 artiklan mukaisesti. Varapuheenjohtajan valinnassa noudatetaan samaa menettelyä.

3. Euroopan investointipankki huolehtii komitean sihteeristö- ja tukipalveluista.

4. Kukin jäsenvaltio nimittää yhden edustajan ja varaedustajan, jolla on valtuudet käyttää äänioikeutta. Varaedustaja voi osallistua komitean kokouksiin tarkkailijana, mutta hänellä on äänioikeus ainoastaan, jos sen jäsenvaltion, jota hän edustaa, varsinainen edustaja ei ole läsnä. Poikkeuksellisissa oloissa, milloin edustaja ja tämän varaedustaja eivät voi osallistua komitean kokoukseen, edustaja voi valtuuttaa toisen edustajan asiamiehekseen, taikka hänen tilalleen voidaan asettaa kokousta varten tilapäisesti kyseisestä jäsenvaltiosta nimitettävä kolmas henkilö. Jäsenvaltioiden on annettava tiedoksi pankille ja neuvoston pääsihteeristölle edustajiensa ja näiden varaedustajien nimet ja osoitteet EU:n pysyvien edustustojensa kautta.

5. Komissio nimittää yhden komitean kokouksiin osallistuvan edustajan ja varaedustajan sekä ilmoittaa näiden nimet pankille ja neuvoston pääsihteeristölle. Näillä valtuutetuilla saa olla avustajia komissiosta.

6. Pankki nimittää kaksi virkamiestä, joilla on oikeus olla läsnä ja osallistua komiteatyöskentelyyn, sekä ilmoittaa näiden nimet komissiolle ja neuvoston pääsihteeristölle. Pankin virkamiehet saavat toimia näiden valtuutettujen avustajina.

7. Neuvoston pääsihteeristön edustaja kutsutaan tarkkailijana osallistumaan komitean kokouksiin.

2 artikla

Komitea kokoontuu puheenjohtajan kutsusta vähintään neljä kertaa vuodessa pankin pääkonttorissa Luxemburgissa. Puheenjohtaja voi kutsua koolle lisäksi muita kokouksia jäsenen tai pankin pyynnöstä.

Sihteeristö lähettää 5 artiklan 1 kohdassa säädetyn mukaisesti edustajille ja varaedustajille kokouskutsut, joissa mainitaan kokouksessa käsiteltävät asiat, sekä samalla kokousasioihin liittyvät asiakirjat.

3 artikla

Komitea tekee päätöksensä kaikissa asioissa sellaisella 724 äänen määräenemmistöllä yhteensä 1 004 äänestä, joka edustaa vähintään 14:ää asian puolesta äänestävää jäsenvaltiota. Määrävähemmistö muodostuu 281 äänestä. Jäsenvaltioiden edustajien äänet painotetaan seuraavasti:

Jäsenvaltio Ääniä Belgia 35 Bulgaria 1 Tšekki 5 Tanska 20 Saksa 205 Viro 1 Kreikka 15 Espanja 79 Ranska 196 Irlanti 9 Italia 129 Kypros 1 Latvia 1 Liettua 1 Luxemburg 3 Unkari 6 Malta 1 Alankomaat 49 Itävalta 24 Puola 13 Portugali 12 Romania 4 Slovenia 2 Slovakia 2 Suomi 15 Ruotsi 27 Yhdistynyt kuningaskunta 148 Yhteensä 1 004

4 artikla

1. Komitean tehtävänä on 3 artiklassa määrätyn mukaisesti:

a) hyväksyä investointikehyksen osalta: i) toimintaohjeet ja ehdotukset niiden tarkistamiseksi; ii) investointistrategiat ja liiketoimintasuunnitelmat kymmenennen Euroopan kehitysrahaston täytäntöönpanosta AKT–EY-kumppanuussopimuksen mukaisesti 14 päivänä toukokuuta 2007 annetun neuvoston asetuksen (EY) N:o 617/2007 (1) (jäljempänä ’täytäntöönpanoasetus’) 13 artiklan 2 kohdan b alakohdan mukaisesti; iii) vuosikertomukset, joihin sisältyvät myös tilinpäätökset; iv) kaikki yleisiä toimintaperiaatteita koskevat asiakirjat, myös arviointikertomukset;

b) antaa lausunto: i) korkotuen myöntämistä koskevista ehdotuksista täytäntöönpanoasetuksen 13 artiklan 3 kohdan mukaisesti; ii) sellaisiin hankkeisiin liittyvistä ehdotuksista, joista komissio on antanut kielteisen lausunnon; iii) kaikista muista ehdotuksista, jotka perustuvat toimintaohjeissa määriteltyihin yleisperiaatteisiin.

Pankin hallintoelimet voivat myös ajoittain pyytää, että komitea antaa lausunnon muista rahoitusehdotuksista tai muista strategia- tai periaatekysymyksistä koskien pankin rahoitustoimia AKT-maissa.

2. Pankki laatii komiteaa varten valmisteluasiakirjat ja ehdotukset ja toimittaa ne komitealle. Ehdotuksissa tulee antaa tiedot seuraavista seikoista:

a) hankkeen kuvaus ja sen merkitys maakohtaiselle kehitysstrategialle maakohtaisia strategioita koskevien selvitysten mukaisesti;

b) kehitystavoite, joka hankkeella on tarkoitus saavuttaa, myös suunniteltujen toimenpiteiden kestävyys;

c) hankkeen yleinen organisointi ja perustelut;

d) hankkeen kustannukset, rahoitustapa ja hankkeeseen liittyvät riskit, sekä jos tarpeellista, riskien vähentämiseen tähtäävät toimet, joita pankki aikoo soveltaa;

e) hankkeen paikallinen, kansallinen ja alueellinen vaikutus AKT–EY-kumppanuussopimuksen perusteella, myös hankkeen ympäristövaikutukset;

f) komission suostumus tai lausunto täytäntöönpanoasetuksen 13 artiklan 5 kohdan mukaisessa järjestyksessä.

3. Hankkeen tekniseen suorittamiseen ja sen toteuttamisen aikatauluihin sovellettavat seikkaperäiset määräykset on esitettävä tiivistettynä ehdotuksen liitteessä.

5 artikla

1. Pankki lähettää kokouksessa esitettävät asiakirjat ja ehdotukset komitean jäsenille ja näiden varajäsenille sekä neuvoston pääsihteeristölle seuraavien määräaikojen kuluessa:

a) vähintään neljä viikkoa ennen vahvistettua kokouspäivää tapauksissa, joissa edellytetään komitean hyväksyntää;

b) vähintään kolme viikkoa ennen vahvistettua kokouspäivää tapauksissa, joissa pyydetään komitean lausuntoa.

Puheenjohtaja voi poikkeustapauksissa poiketa edellä mainituista määräajoista, jos pankki sitä perustellusti pyytää.

2. Jäsenten on kirjallisesti ilmoitettava pankille 1 kohdassa tarkoitettuja asiakirjoja koskevat huomautuksensa tai lisätietoja koskevat pyyntönsä vähintään viisi arkipäivää ennen kokousta, jos pyydetään hyväksyntää, ja vastaavasti kolme arkipäivää ennen kokousta, jos pyydetään lausuntoa.

3. Komitea hyväksyy puheenjohtajansa esityksestä esityslistan kokouksen alussa. Kukin jäsen voi pyytää, että asioita lisätään esityslistalle, mutta ainoastaan keskusteltavaksi. Tähän liittyvät tiedot voidaan antaa suullisesti.

4. Jäsenen, joka ei ole läsnä, katsotaan hyväksyneen käsiteltäväksi jätetyt asiakirjat tai antaneen niistä puoltavan lausunnon, paitsi milloin hän on kirjallisesti ilmoittanut komitean puheenjohtajalle aikomuksestaan jättää ne hyväksymättä tai olla antamatta puoltavaa lausuntoa, taikka milloin hän poikkeusjärjestelynä on valtuuttanut toisen jäsenen asiamiehekseen. Milloin valtakirjoja on annettu äänestämistä varten tai tilalle asetettu toinen jäsen, komitean puheenjohtajalle on ilmoitettava tästä asiaan kuuluvalla tavalla etukäteen.

Jäsenvaltion edustaja voi vastaanottaa valtakirjan vain yhdeltä toisen jäsenvaltion edustajalta.

6 artikla

1. Komiteaa voidaan pyytää antamaan lausunto kirjallista menettelyä käyttäen pankin aloitteesta ja puheenjohtajan annettua etukäteen suostumuksensa.

2. Jos ehdotus otetaan käsiteltäväksi kirjallisella menettelyllä, pankki toimittaa ehdotuksen komitean jäsenille kaikkine liiteasiakirjoineen. Jos jäsen ei kolmen viikon kuluessa ehdotuksen toimittamisesta ole antanut hylkäävää ääntä, jäsenen on katsottava äänestäneen ehdotuksen puolesta.

3. Jos jäsen erityisesti vaatii viimeistään viisi arkipäivää ennen edellisessä kohdassa tarkoitetun kolmen viikon määräajan päättymistä käsittelyä komiteassa, ehdotus on tuotava komitean seuraavaan tavanomaiseen kokoukseen. Erityisen kiireellisissä, poikkeuksellisissa tapauksissa pankki voi pyytää puheenjohtajaa kutsumaan komitean ylimääräisen kokouksen koolle 2 artiklan mukaisesti.

7 artikla

1. Komitea voi antaa hyväksyntänsä tai puoltavan lausunnon komitean tarpeelliseksi katsomin huomautuksin, tämän kuitenkaan rajoittamatta täytäntöönpanoasetuksen 13 artiklan 6 kohdan soveltamista.

2. Komitea voi vaatia pyynnön arviointia tai ehdotuksen täydentämistä määrätyiltä osin. Tällöin pyyntö tai ehdotus voidaan antaa komitealle uudelleen.

3. Komitean antamat lausunnot toimitetaan pankin päättäville elimille.

8 artikla

1. Kahden viikon kuluessa kokouspäivästä sihteeristö laatii puheenjohtajan alaisuudessa pöytäkirjan komitean jokaisen kokouksen keskeisistä päätelmistä ja jäsenten tärkeimmistä näkökannoista. Sihteeristön tulee samoin merkitä pöytäkirjaan kokousta koolle kutsumatta annetut lausunnot ja äänestysten tulokset. Nämä asiakirjat on lähetettävä jäsenten vakituisille edustajille.

2. Pöytäkirjaa pidetään lopullisena, kun komitea on hyväksynyt sen joko kirjallisella menettelyllä tai seuraavassa kokouksessa.

3. Komiteaa koskeva kirjeenvaihto osoitetaan sihteeristölle, joka toimittaa sen komitean puheenjohtajan tietoon.

4. Kaikki komitean kokouksiin osallistuvat edustajat ja tarkkailijat ovat salassapitovelvollisia sen suhteen, mikä koskee komitean työskentelyä ja asioiden käsittelyä. Kyseiseen työskentelyyn ja asioiden käsittelyyn liittyvät asiakirjat annetaan ainoastaan niiden henkilöiden käyttöön, joille ne on osoitettu ja joilla on vastuu niiden säilytyksestä ja luottamuksellisuuden säilyttämisestä.

9 artikla

1. Pankki hoitaa komitean toimintamenot, mukaan lukien yhden edustajan matkakustannukset kutakin jäsenvaltiota kohti.

2. Pankki luovuttaa komitean käyttöön komiteatyöskentelyyn tarvittavat toimitilat ja välineet.

10 artikla

Tämän työjärjestyksen nojalla toimitettavat ilmoitukset, kirjeenvaihto ja asiakirjat voidaan toimittaa sähköpostina tai telekopiona.

(1) EUVL L 152, 13.6.2007, s. 1